

**Zberateľstvo je stále „in“. Bratislavské zberateľské dni sú dôkazom**

*Najznámejší slovenský zberateľský veľtrh aj v tomto roku ponúkne množstvo zaujímavých exponátov. Novinkou bude špeciálna sekcia venovaná starým knihám a vinylovým platniam*

Tlačová správa z 03.06.2019

Zberateľstvo – to je vášeň, záľuba na celý život, ale – v prípade dobrej a rozumnej voľby – aj výborná investícia. Zanietení a dlhoroční zberatelia by o tom vedeli rozprávať svoje.

**Každý, kto sa zberateľstvu venuje, či už profesionálne, alebo len vo voľnom čase, by určite nemal chýbať na** **Bratislavských zberateľských dňoch 7. a 8. júna 2019 v Inchebe**. **Najväčší slovenský zberateľský veľtrh, na ktorý mieri 180 vystavovateľov zo Slovenska a Česka, ale aj Belgicka, Bulharska, Francúzska, Chorvátska, Indie, Japonska, Nemecka, Grécka, Maďarska, Malty, Litvy, Poľska, Portugalska, Rakúska, Srbska, Slovinska, Španielska, Talianska a Ukrajiny, do nášho hlavného mesta prináša množstvo zaujímavých zberateľských exponátov. Mince, bankovky, medaily, poštové známky, pohľadnice, starožitnosti, minerály a polodrahokamy, telefónne karty, odznaky, historické šperky, ale aj staré knihy či platne, ktoré budú mať na tohtoročnom veľtrhu premiérové zastúpenie, určite nenechajú chladným žiadne zberateľské srdce.**

Vďaka medzinárodnej účasti môžu návštevníci na veľtrhu objaviť skutočné skvosty. Nebudú medzi nimi chýbať také kúsky ako **zlatá medaila s portrétom cyklistu Petra Sagana**, ktorá bola vydaná na oslavu jeho víťazstiev v Richmonde, Dohe a Bergene, či exkluzívna **0-eurová souvenir bankovka s motívom Bratislavského hradu**. **Zaujímavosťou je, že ide o opravené vydanie, ktoré sa na zberateľskom veľtrhu v roku 2018 predávalo s tlačovou chybou a spôsobilo doslova zberateľský ošiaľ.** Ďalšia 0-eurová bankovka, za ktorou pricestujú zberatelia z celého Slovenska, bude mať **motív Grasalkovičovho paláca**. Obe verzie vychádzajú v limitovanom náklade 5 tisíc kusov, pričom jedna bankovka sa bude predávať za 2 eurá.

**Mincovňa Kremnica** na veľtrh prinesie niekoľko produktov z **mimoriadne žiadanej emisie s motívom Milana Rastislava Štefánika** – okrem iného aj pamätnú dvojeurovú mincu či ročníkový súbor slovenských euromincí, všetko v limitovanom množstve. Fanúšikovia historických kúskov určite ocenia **vzácny päťdukát Leopolda I. z roku 1676, ktorého hodnota je viac ako 70 tisíc eur.**

Už tradične na veľtrhu nemôžu chýbať Slovenská a Česká pošta, ktoré si pripravili množstvo zaujímavostí a sprievodných aktivít. **Slovenská pošta** pri príležitosti veľtrhu vydáva unikátne filatelistické produkty - známku s personalizovaným kupónom, poštový lístok s prítlačou a príležitostné poštové pečiatky, ktorých motívmi sú bratislavské dominanty – hrad, Most SNP a Most Apollo. V prvý deň veľtrhu sa uskutoční aj **slávnostná inaugurácia poštovej známky** **Medzinárodná matematická olympiáda** za účasti jej autorov, akad. mal. Ingrid Zámečníkovej a Adriana Ferdu. **Česká pošta** prináša širokú ponuku poštových cenín a filatelistického materiálu vrátane českých poštových známok (čistých i pečiatkovaných) od roku 1993.

Veľtrh nezabúda ani na deti. V rámci **Detskej pošty** si budú môcť kresliť návrh na poštovú známku, pečiatkovať, riešiť hlavolam a zahrať sa na poštára.

**Obrovským lákadlom bude výstava najvzácnejších československých a slovenských známok zo zbierok slovenských zberateľov, ktoré nepochybne potešia všetkých priaznivcov filatelie.** Jednou z nich bude známka z emisie „Osvobozená republika“, ktorá v roku 1927 vyšla omylom a dnes má hodnotu niekoľko desiatok tisíc eur.

Zberatelia budú môcť využiť aj bezplatné odborné poradenstvo a znalecké služby v oblasti zberateľskej činnosti známok, mincí, papierových platidiel, medailérstva, vyznamenaní a rádov, numizmatickej literatúry a zberateľských pomôcok pod záštitou Slovenskej numizmatickej spoločnosti a Zväzu slovenských filatelistov.

**Bratislavské zberateľské dni sa uskutočnia v dňoch 7. a 8. júna v Inchebe. Podrobnejšie informácie sú dostupné na www.incheba.sk.**

Kontakt ● Martina Macková/hovorkyňa ● M + 421 911 100 726 ● E mmackova@incheba.sk